**Указания за оценка на съответствиеТО на проектните предложения с правилата за държавни помощи**

# Цел на указанията

Настоящите указания са предназначени за бенефициентите и експертите, оценяващи проектни предложения, по процедура за предоставяне на безвъзмездна финансова помощ (БФП) BG16RFOP001-2.003 ”Енергийна ефективност в периферните райони - 3” по Оперативна програма „Региони в растеж“ 2014-2020 (ОПРР). Указанията имат за цел да обяснят как се извършва оценката на проектните предложения по отношение на критерий „**Проектното предложение е в съответствие с изискванията на приложимия режим на държавна помощ**“.

За инвестиции в инфраструктурни обекти, които генерират приходи, следва да се провери доколко попадат в хипотеза на държавна помощ и, ако попадат, да се оцени съответствието с изискванията на приложимия режим.

Възможните хипотези за наличие на държавна помощ и съответно, приложимия режим на държавна помощ в рамките на Приоритетна ос 2 ”Енергийна ефективност в периферните райони” на ОПРР, са описани в раздел „Приложим Режим на минимални/държавни помощи“ от Насоките за кандидатстване по процедура BG16RFOP001-2.003. Бенефициентите следва подробно да са се запознали с този раздел от насоките, както и с Приложение О-1 „Приложими режими по държавни помощи при предоставянето на безвъзмездна финансова помощ по Оперативна програма „Региони в растеж“ 2014-2020“.

В случаите, когато финансираната в рамките на оценяваното проектно предложение инфраструктура генерира приходи или има потенциал за генериране на приходи, следва да се оцени приложимостта на изискванията на законодателството в областта на държавните помощи в конкретния случай и съответствието с приложимите правила.

# Общи определения и хипотези на допустимост на държавна помощ

**„Държавна помощ“** е всяка помощ, предоставена от държавата или общината или за сметка на държавни или общински ресурси, пряко или чрез други лица, под каквато и да е форма, която нарушава или застрашава да наруши свободната конкуренция чрез поставяне в по-благоприятно положение на определени предприятия, производството или търговията на определени стоки, или предоставянето на определени услуги, доколкото се засяга търговията между държавите членки.

**„Предприятие“** по смисъла на чл. 107 от Договора за функциониране на ЕС е всяко лице, което осъществява икономическа дейност без значение на неговата правноорганизационна форма, статут и начин на финансиране, независимо от това дали същото формира и разпределя печалба (чл. 20, ал. 2 от Закона за държавните помощи).

**„Икономическа дейност“** е всяка дейност по предлагане на стоки и услуги на пазара, както и всяка дейност, резултатите от която са предназначени за размяна на пазара, независимо дали от това се формира и разпределя печалба или друг доход. За икономическа дейност се смята и предоставянето за ползване на материално и нематериално имущество и права. Правният статут на дадено лице съгласно националното право или генерирането на печалба е без значение - публичните органи, спортните клубове, асоциациите и неправителствените организации също могат да бъдат определени като предприятия в зависимост от това каква дейност извършват и има ли отворен пазар за тази дейност.

**„Администратор на помощ“** съгласно чл. 9 от Закона за държавните помощи (ЗДП) е лице, което предоставя или управлява, включително разработва държавна помощ или минимална помощ, освен когато в закон е предвидено друго. Когато държавната помощ или минималната помощ се предоставя от орган, управляващ оперативна програма, или от орган - програмен оператор на програма, администратор на помощта е органът, отговорен за управлението и изпълнението на програмата. Съгласно чл. 9, ал. 5 от ЗДП администраторът на помощ може да възложи част от функциите си по този закон на публичноправна организация, публичен орган или публично предприятие, което носи отговорност като администратор на помощ за възложените функции и изпълнява свързаните с тях задължения спрямо получателя на помощта. Отговорностите на администратора на помощта се изпълняват съобразно обема на делегираните правомощия. В тази връзка в случаите, в които държавната помощ се предоставя на съответния получател от общините бенефициенти, същите ще изпълняват отговорностите на администратори на основание чл. 9, ал. 5 от ЗДП.

В рамките на процедура BG16RFOP001-2.003 ”Енергийна ефективност в периферните райони - 3” не се допуска предоставяне на държавна помощ. В случай че мерките не могат да бъдат определени като попадащи извън приложното поле на правилата по държавните помощи (режим „непомощ“), единствената друга възможна хипотеза е:

**Финансирането представлява минимална помощ** – т.е. предоставя се финансиране в размер под определен минимален праг за даден период от време, за който се приема, че не представлява държавна помощ – правилото de minimis. Съгласно Регламент ЕС 1407/2013 г. на Комисията[[1]](#footnote-1), максималната стойност на помощта, предоставена за период от 3 години на едно и също предприятие (съгласно чл. 2, пар. 2 от Регламента), не може да надвишава 200 хил. евро, а по отношение на автомобилните превози за чужда сметка или срещу възнаграждение – 100 хил. евро.

# Етап I – Проверка за хипотези на липса на държавна помощ

Този етап е изпълнен от УО на ОПРР, като мерките, които биха могли да съдържат индикации за държавна помощ са предварително дефинирани в Насоките за кандидатстване по ПО 2. В случаите, когато за определен вид мерки е възможно да съдържат елемент на държавна помощ е описано при какви условия тази помощ е съвместима, както и при какви условия няма държавна помощ. По-долу са дадени контролни въпроси за проверка на това дали са изпълнени условията за липса на помощ, както и на базата на какви документи се преценява това. Ако отговорите на въпросите по съответните интервенции са положителни и документите, доказващи това са налични, проверката за съответствие спира до Етап 1, а критерий „**Проектното предложение е в съответствие с изискванията на приложимия режим на държавна помощ**“ се оценява като „Неприложим“. В противен случай следва да се премине към Етап 2 от оценката за съответствие с правилата за държавни помощи по-долу.

## *При интервенции върху многофамилни жилищни сгради*

|  |  |  |  |  |
| --- | --- | --- | --- | --- |
| **№** | **Контролен въпрос** | **Да** | **Не** | **Източници на информация за извършване на проверката** |
|  | Собствениците на самостоятелни обекти (ССО) в сградите, обект на интервенция, не използват допустимите за финансиране обекти за извършване на стопанска дейност, включително, но не само: не ги отдават под наем или в тях не се извършва дейност от търговци и/или лица със свободни професии. (Изискването важи и за общите части на сградите.) |  |  | Декларация от кмета на общината за извършена проверка за наличие на стопанска дейност в сградите-обекти на интервенция[[2]](#footnote-2)  Доклад от проверка на място |

*Забележка: За справка по отношение на определянето на наличието на помощ в случай на интервенции в многофамилни жилищни сгради може да се използва Приложение О3 „Условия за предоставяне на минимални помощи при изпълнение на проекти за енергийна ефективност на многофамилни жилищни сгради по приоритетна ос 2 на ОПРР“*

## *При интервенции върху административни сгради на държавната и общинската администрация*

Подпомагането за този тип обекти не би попаднало в обхвата на правилата за държавните помощи, в случай, че сградите са публична собственост и се ползват от посочените органи (администрации) по предназначение за обичайната им управленска/регулаторна дейност. Сградата се ползва по предназначение, когато са изпълнени следните условия:

* сградата е публична държавна или общинска собственост, което се удостоверява с Акта за публична собственост /държавна или общинска/;
* сградата се използва, за да се упражняват административни функции на ведомството или общината, така както предвижда чл. 2, ал. 1, т. 4 от Закона за държавната собственост или чл. 3, ал. 2, т. 2 от Закона за общинската собственост;
* в сградата е настанена съответната администрация – държавна или общинска.

Административната сграда трябва да се ползва по предназначение и субектът, който я управлява/ползва не трябва да реализира приходи от нея или ако има приходи, те трябва да са пренебрежимо малки спрямо основната (нестопанска) дейност. Генериране на приходи е допустимо при наличие една от следните хипотези:

* Приходите са в резултат на стопанска дейност, упражнявана от настанения в сградата публичен орган, която е **неделима** от нестопанската (не може да бъде отделена от упражняването на публични правомощия).
* Приходите са в резултат на стопанска дейност, упражнявана от настанения в сградата публичен орган, която е **спомагателна към основната,** т.е. дейност, която е пряко свързана и необходима за експлоатацията на инфраструктурата или неразривно свързана с нейната основна нестопанска употреба. Следва да се приеме, че това е така, когато стопанските дейности използват същите производствени фактори като първичните нестопански дейности, например материали, оборудване, труд или дълготрайни активи. Обхватът на спомагателните стопански дейности трябва да остава ограничен спрямо капацитета на инфраструктурата. Използването на инфраструктурата за стопански цели може да се счита за спомагателно, когато заделяният всяка година капацитет за тази дейност не надхвърля 20 % от общия годишен капацитет на инфраструктурата.
* Приходите са в резултат от отдаване под наем на части от сградата, които се използват за разполагане на обичайни съоръжения - дребномащабни стопански обекти, които не могат да окажат ефект върху търговията като заведения, магазини и т.н., чиято площ не надвишава 20% от общата разгърната площ на сградата.

Предназначението на сградата може да бъде установено от Акта за държавна или общинска собственост, а фактическото й ползване чрез проверка на място. Предназначението на сградата е запазено, в случай, че помещенията в нея се ползват за осъществяване на административни функции на публичен субект. Предназначението на помещения, в които се извършва стопанска дейност може да се установи от акта за собственост, както и от наличната техническа документация на сградата, която трябва да бъде предоставена от бенефициента в случай, че се извършва стопанска дейност.

Мерките не представляват държавна помощ ако сградата се ползва по предназначение и критерий „**Проектното предложение е в съответствие с изискванията на приложимия режим на държавна помощ**“ се оценява като „Неприложим“, ако са положителни отговорите на контролните въпроси по-долу:

|  |  |  |  |  |  |
| --- | --- | --- | --- | --- | --- |
| **№** | **Контролен въпрос** | | **Да** | **Не** | **Източници на информация за извършване на проверката** |
|  | Сградите са публична собственост и се ползват от посочените органи (администрации) за обичайната им управленска/регулаторна дейност.  *Отговорът е положителен, когато са изпълнени кумулативно следните условия:*  *- сградата е публична държавна или общинска собственост, което се удостоверява с Акта за публична собственост /държавна или общинска/;*  *- сградата се използва, за да се упражняват административни функции на ведомството или общината, така както предвижда чл. 2, ал. 1, т. 4 от Закона за държавната собственост или чл. 3, ал. 2, т. 2 от Закона за общинската собственост;* | |  |  | Акт за публична собственост  Декларация от кмета на общината за извършена проверка за наличие на стопанска дейност в сградите-обекти на интервенция[[3]](#footnote-3)  Доклад от проверка на място  Раздел 11 от формуляра за кандидатстване, поле „Описание на обектите на интервенция във връзка с определяне на приложимите правила по държавни помощи“ |
|  | | Бенефициентът не реализира приходи от стопанска дейност от сградата  или  ако реализира приходи от стопанска дейност, тази дейност е неделима от стопанската или спомагателна  или  в помещенията, ползвани за стопанска дейност са разположени обичайни съоръжения (дребномащабни стопански обекти, които не могат да окажат ефект върху търговията)  *Трябва да е налице едновременно изпълнение на следните условия:*   * *Във формуляра за кандидатстване е обосновано, че стопанската дейност е неделима или спомагателна стопанска дейност или в помещенията са разположени дребномащабни стопански обекти;* * *Общата площ на помещенията, ползвани за стопански цели, не надхвърля 20% от общата използваема застроена площ на сградата.* |  |  |

## *При интервенции върху публични общински сгради от културната инфраструктура*

Мерките не представляват държавна помощ ако общините не реализират приходи от сградите, обект на интервенция и ако настанените в сградите културни организации са с местен характер. Мерките не представляват държавна помощ и критерий „**Проектното предложение е в съответствие с изискванията на приложимия режим на държавна помощ**“ се оценява като „Неприложим“, ако е положителен при положителен отговор на въпроси № 1 и 2 от таблицата по-долу и положителен отговор на поне един от въпроси № 3 и 4. При положителен отговор на въпрос № 3, въпрос № 4 не се проверява. Въпроси № 3 и 4 не се проверяват и в случай на интервенции в библиотеки и читалища.

|  |  |  |  |  |
| --- | --- | --- | --- | --- |
| **№** | **Контролен въпрос** | **Да** | **Не** | **Източници на информация за извършване на проверката** |
|  | Сградата, обект на интервенция, е дадена от общината **безвъзмездно** за ползване от общинска културна организация  Общински културни организации могат да бъдат   * Читалища по Закона за народните читалища. * Библиотеки съгласно Закона за обществените библиотеки. * Музеи съгласно чл. 27, ал. 3 и 4 от Закона за културното наследство (регионални музеи, финансирани от общината или общински музеи). * Културни институти, създадени съгласно чл. 4, ал. 1 от Закона за закрила и развитие на културата, чийто предмет на дейност е създаването, разпространението и опазването на културни ценности в областта на театъра, музиката, киното, аудиовизията, литературата, художествения превод, танца, цирка, пластичните изкуства, архитектурата, дизайна, фолклора, включително опазването на културно-историческото наследство. |  |  | Формуляр за кандидатстване  Договор/решение на Общински съвет за предоставяне за безвъзмездно ползване на сградата от читалище, библиотека, музей, културен институт (в т.ч. театър и др. по смисъла на Закона за закрила и развитие на културата) **или**  позоваване на закона, по който имота е отдаден за ползване (Закон за народните читалища, Закон за обществените библиотеки, Закон за опазване на културното наследство, Закон за закрила и развитие на културата). |
| 2 | Всички помещения на сградата се ползват от културната организация за обичайната й културна дейност, а в случай че някои помещения се ползват за друг вид стопанска дейност, в тези помещения са разположени обичайни съоръжения (дребномащабни стопански обекти, които не могат да окажат ефект върху търговията и не заемат повече от 20% от площта на сградата,, напр. заведение, магазин) |  |  | Формуляр за кандидатстване  Декларация от кмета на общината за извършена проверка за наличие на стопанска дейност в сградите-обекти на интервенция[[4]](#footnote-4)  Доклад от проверка на място |
| 3 | Общият размер на годишните приходи от такси и други стопански дейности на културната организация не надвишава 20% от годишните разходи за дейността на организацията[[5]](#footnote-5) |  |  | Формуляр за кандидатстване  Копие от годишен счетоводен отчет или отчет за приходите и разходите за съответната година |
| 4 | Културната организация, настанена в сградата, обект на интервенция, извършва дейности изцяло на местно ниво, поради което не се засяга търговията между държави членки[[6]](#footnote-6)  *Отговорът е положителен при кумулативно изпълнение на следните условия:*   * *капацитетът на сградите е ограничен* * *ползвателите на услугите са предимно местни лица* * *проявите, които се организират са с местен характер* * *предлагат се базови услуги и приходите от тях са на разходо-покривен принцип или печалбата от тях е пренебрежимо малка*   ***Ограничен е капацитетът*** *на културна организация, която, предвид сградата, която ползва, може да организира прояви за малък брой хора, предимно от местното население.*  ***Дейности на местно ниво*** */прояви с местен характер/ са дейности в интерес предимно на местното население, участниците/ползвателите са представители на местните общности и, ако има международно участие, то не е масово и е предимно с регионален характер.*  ***Услуги от базов характер*** *са услуги, насочени към задоволяване на основни потребности на населението, обикновено свързани с изпълнението на дадена държавна или регионална политика и подпомагани от органите на власт, които се предлагат на минимални цени, в общия случай на разходо-покривен принцип или ако има печалба, тя е пренебрежима.* |  |  | Формуляр за кандидатстване, съдържащ описание на обекта на интервенция и следната информация относно културната организация:   * естеството на дейността на организацията; * данни за размера на приходите и източниците на финансиране; * информация за капацитета на сградата и помещенията в нея – площ, съотношение на основни помещения към спомагателни, брой места за ползватели (ако е приложимо), брой ползватели/посетители за последната година; * данни за основните прояви, които тя организира и информация за характера им /местни, регионални, национални и международни/. |

# Етап ІІ - оценка на съответствието с приложимия към мерките режим на държавна помощ

Този етап се прилага за мерки, за които при проверката на Етап І е установено, че не попадат в хипотезата за липса на държавна помощ, поради което критерият „**Проектното предложение е в съответствие с изискванията на приложимия режим на държавна помощ**“ е приложим и следва да бъде оценен с „Да“ или „Не“.

В случай че проверката на Етап І е показала липса на държавна помощ, не се извършва проверка на Етап ІІ.

В раздел „Режим на държавни помощи“ от Насоките за кандидатстване по процедура BG16RFOP001-2.003 са разгледани възможните хипотези за наличие на държавна помощ в зависимост от видовете допустими обекти в рамките на Приоритетна ос 2 „Енергийна ефективност в периферните райони“, както и приложимите правила на режима на държавните помощи.

В случай, че не покриват изискванията за установяване на липса на държавна помощ, проектните предложения могат да бъдат финансирани само под формата на минимални помощи в съответствие с изискванията на Регламент 1407/2013. В този случай максималната стойност на помощта, предоставена за период от 3 години на едно и също предприятие (съгласно чл. 2, пар. 2 от Регламента), не може да надвишава 200 хил. евро или 100 хил. евро, в случай че предприятето осъществява дейности в областта на автомобилни товарни превози.

По долу са дадени указания с конкретни въпроси за установяване на приложимостта на режим de minimis, както и указания за поставянето на съответна оценка на критерий „Проектното предложение е в съответствие с изискванията на приложимия режим на държавна помощ“.

## *Енергийна ефективност на многофамилни жилищни сгради*

Мерките за енергийна ефективност в многофамилни жилищни сгради по Приоритетна ос 2 на ОПРР се изпълняват съгласно Приложение Н „Указания за изпълнение на проекти за енергийна ефективност на многофамилни жилищни сгради по Приоритетна ос 2: „Подкрепа за енергийна ефективност в опорни центрове в периферните райони“ наОперативна програма „Региони в растеж“ 2014 – 2020“. Към получателите на безвъзмездна финансова помощ по проектите, а именно съответните собственици на самостоятелни обекти в сградите, допустими за финансиране, са приложими изискванията от Приложение О3 „Условия за предоставяне на минимални помощи при изпълнение на проекти за енергийна ефективност на многофамилни жилищни сгради по приоритетна ос 2 на ОПРР“.

Всеки отделен собственик на самостоятелен обект, за който на етап І (съгласно точка 3) е установено, че не отговаря на изискванията за липса на държавна помощ следва да се провери съответствието с изискванията на Регламент 1407/2013. Това става съгласно цитираните по-горе указания и чрез проверка с контролните въпроси от следващата таблица. На въпрос 4 от таблицата се отговаря само при положителен отговор на въпрос № 2.

|  |  |  |  |  |  |
| --- | --- | --- | --- | --- | --- |
| **№** | **Контролен въпрос** | | **Да** | **Не** | **Източници на информация за извършване на проверката** |
|  | Размерът на разходите за самостоятелните обекти, ползвани за стопанска дейност, собственост на едно и също лице е на стойност до 200 000 евро (391 166 лева) (или до 100 хил. евро, ако собственикът извършва автомобилни товарни превози за чужда сметка или срещу възнаграждение) | |  |  | Таблица с изчисление на разходите за самостоятелния обект във формат Excel[[7]](#footnote-7) |
|  | | Получателят на финансирането получавал ли е други минимални помощи за предходните 2 бюджетни години и текущата бюджетна година *(проверява се за собственика на конкретния обект и всички свързани с него лица, които се разглеждат като едно и също предприятие по смисъла на чл. 2 от Регламент 1407/2013, а в случай на сливане или придобиване – за всяко сливащо се предприятие)*? |  |  | Декларация за минимални и държавни помощи[[8]](#footnote-8)  Регистър на минималните помощи[[9]](#footnote-9) |
|  | | Получателят на финансирането попада ли в приложното поле на Регламент 1407/2013 съгласно чл. 1 от регламента? |  |  | Декларация за минимални и държавни помощи  Регистър на минималните помощи |
|  | | Общият размер на предвидената по проекта минимална помощ за съответния получател (и всички свързани с него лица, с които образува едно и също предприятие по смисъла на чл. 2 от Регламент 1407/2013), събрана с помощите, получени от собственика съгласно Въпрос № 2, съответства ли на допустимия кумулиран размер съгласно приложимия регламент за минимални помощи в зависимост от финансираните дейности?  *Допустимите прагове са, както следва:*  *- В случай на помощи за услуги от общ икономически интерес съгласно Регламент (ЕС) № 360/2012 г.: до 500 хил. евро или 997 915 лв.;*  *- В случай на получател, който извършва автомобилни товарни превози за чужда сметка или срещу възнаграждение: до 100 хил. евро или 195 583 лв.*  *- Във всички останали случаи: до 200 хил. евро или 391 166 лв.* |  |  | Декларация за минимални и държавни помощи |
| **Извод: Собственикът на самостоятелен обект попада под режим на помощ de minimis**  *Отговорът на този въпрос е положителен в един от двата случая:*   1. *Положителен отговор на въпрос № 1 и отрицателен отговор на въпрос № 2 (при отрицателен отговор на въпрос № 2 не се отговаря на въпроси 3 и 4)* 2. *Положителен отговор на всички поставени въпроси* | | |  |  |  |
| Ако всички собственици на самостоятелни обекти със стопанско предназначение в сградата попадат в режим на помощ de minimis критерий „Проектното предложение е в съответствие с изискванията на приложимия режим на държавна помощ“ **се оценява с отговор „Да“**  Ако има собственици, за които размерът на помощта превишава допустимия праг, те имат право да получат минимална помощ до достигането на този праг и следва да покрият разликата над допустимия праг на помощ със собствени средства. Сумата от собствения принос на собствениците следва да бъде извадена от размера на БФП по проекта. Ако това не е направено, оценката на критерий „Проектното предложение е в съответствие с изискванията на приложимия режим на държавна помощ“ **следва да бъде „Не“**  **Важно: В случай на одобрение на проектното предложение общината става администратор на помощ de minimis и следва да попълни данните за отпуснатите помощи de minimis в Регистъра на минималните помощи на интернет страницата на Министерство на финансите** (<http://minimis.minfin.bg/ReportBulstat.aspx>) **и да изпълни всички останали задължения на администратор съгласно чл. 2 от Общите условия за изпълнение на договори по ОПРР и съгласно Закона за държавните помощи**. | | | | | |

## *Енергийна ефективност на административни сгради и общинска културна инфраструктура*

Ако се изключи хипотеза на липса на държавна помощ съгласно оценката на етап І, проектното предложение може да бъде финансирано само под формата на минимална помощ като следва да се провери съответствието с изискванията на Регламент 1407/2013 съгласно контролните въпроси от следващата таблица. На въпрос 3 от таблицата се отговаря само при положителен отговор на въпрос № 2. Към получателите на минимална помощ по проектите, са приложими изискванията от Приложение О4 „Условия за предоставяне на минимални помощи по приоритетна ос 2 на ОПРР в съответствие с Регламент (ЕС) №1407/2013“.

Въпросите по-долу са приложими само по отношение на разходите за помещения, ползвани за стопанска дейност (например отдавани под наем).

|  |  |  |  |  |  |
| --- | --- | --- | --- | --- | --- |
| **№** | **Контролен въпрос** | | **Да** | **Не** | **Източници на информация за извършване на проверката** |
|  | Размерът на предвидените разходи за допустимите за финансиране сгради, собственост на един и същи публичен орган, ползвани за стопанска дейност, е на стойност до 200 000 евро (391 166 лева) | |  |  | Формуляр за кандидатстване и бюджет на проекта  Акт за собственост |
|  | | Получателят на финансирането получавал ли е други минимални помощи за предходните 2 бюджетни години и текущата бюджетна година *(проверява се за собственика на конкретния обект и всички свързани с него лица, които се разглеждат като едно и също предприятие по смисъла на чл. 2 от Регламент 1407/2013)*? |  |  | Декларация за минимални и държавни помощи[[10]](#footnote-10)  Регистър на минималните помощи[[11]](#footnote-11) |
|  | | Получателят на финансирането попада ли в приложното поле на Регламент 1407/2013 съгласно чл. 1 от регламента? |  |  | Декларация за минимални и държавни помощи |
|  | | Общият размер на предвидената по проекта минимална помощ за конкретния получател (и всички свързани с него лица, с които образува едно и също предприятие по смисъла на чл. 2 от Регламент 1407/2013), събрана с помощите, получени съгласно Въпрос № 2, съответства ли на допустимия кумулиран размер съгласно приложимия регламент за минимални помощи в зависимост от финансираните дейности?  *Допустимите прагове на кумулирания размер са, както следва:*  *- В случай на помощи за услуги от общ икономически интерес съгласно Регламент (ЕС) № 360/2012 г.: до 500 хил. евро или 997 915 лв.;*  *- В случай на получател, който извършва автомобилни товарни превози за чужда сметка или срещу възнаграждение: до 100 хил. евро или 195 583 лв.*  *- Във всички останали случаи: до 200 хил. евро или 391 166 лв.* |  |  | Декларация за минимални и държавни помощи |
| **Извод: Получателят на помощта попада под режим на помощ de minimis**  *Отговорът на този въпрос е положителен в един от двата случая:*   1. *Положителен отговор на въпрос № 1 и отрицателен отговор на въпрос № 2 (при отрицателен отговор на въпрос № 2 не се отговаря на въпрос 3)* 2. *Положителен отговор на всички поставени въпроси* | | |  |  |  | |
| Ако помощта за съответния собственик на помещение (или сграда), ползвано за стопанска дейност, попада в режим de minimis критерий „Проектното предложение е в съответствие с изискванията на приложимия режим на държавна помощ“ **се оценява с отговор „Да“**  Ако размерът на необходимата минимална помощ превишава допустимия праг съгласно таблицата, бенефициентът има право да получи минимална помощ до достигането на този праг и следва да покрие разликата над допустимия праг на помощ със собствени средства. Сумата над прага следва да бъде извадена от размера на БФП по проекта. Ако това не е направено, оценката на критерий „Проектното предложение е в съответствие с изискванията на приложимия режим на държавна помощ“ **следва да бъде „Не“** | | | | | | |

1. Регламент (ЕС) №1407/2013 на Комисията от 18 декември 2013 г. относно прилагането на членове 107 и 108 от Договора за функциониране на ЕС към помощта de minimis (OB L 352 от 24.12.2013 г.) [↑](#footnote-ref-1)
2. Съгласно Приложение В1 към Насоките [↑](#footnote-ref-2)
3. Съгласно Приложение В1 към Насоките [↑](#footnote-ref-3)
4. Декларация В1 кам Насоките за кандидатстване [↑](#footnote-ref-4)
5. Критерият се оценява с „НП“ (неприложимо) в случай на интервенции в библиотеки и читалища [↑](#footnote-ref-5)
6. Критерият се оценява с „НП“ (неприложимо) в случай на интервенции в библиотеки и читалища [↑](#footnote-ref-6)
7. Разходите за всеки самостоятелен обект се представят в табличен вид по формата на Приложение В3 към Насоките за кандидатстване. [↑](#footnote-ref-7)
8. Приложение В2 към Насоките за кандидатстване. Посочените в декларацията данни задължително се проверяват в регистъра на минималните помощи. [↑](#footnote-ref-8)
9. http://minimis.minfin.bg/ReportBulstat.aspx [↑](#footnote-ref-9)
10. Приложение В2 към Насоките за кандидатстване. Посочените в декларацията данни задължително се проверяват в регистъра на минималните помощи [↑](#footnote-ref-10)
11. http://minimis.minfin.bg/ReportBulstat.aspx [↑](#footnote-ref-11)